钦定古今图书集成/历象汇编/乾象典/第037卷 > 《罗雅谷月离历指》 > 《论月体》
## 钦定古今图书集成/历象汇编/乾象典/第037卷 > 《罗雅谷月离历指》 > 《论月体》

月体为圆球。何以知之？凡圆体于诸体中为最尊，如
天、如日、月星、如地，亦于万象中为最尊，故应圆，凡物
之初体皆圆。〈如核如卵如胎〉诸大象，皆始造时之初体，故应
圆。又月之体，半为明，半为魄。其明魄之界，时为弦直
线，时为弧曲线。若果平体，何从得生弧线？且既为平
面，日照之宜全体发光。如平面之镜，一向日，即全镜
发光也。月为不然，则非平面○。试以人目居中，置一
烛，东方稍远置一球，西方稍近，相参直，即见球全受
光。次不动目，烛独移球西南隅，即见球大半为明、小
半为魄。更移球正南，必明魄各半其界为直线。更移，
得魄大明小。更移正东，必见全魄。烛为太阳，目为地、
为人，球为太阴，以近远日为光大小。其明魄界半周
之间为直线者一而已，馀皆弧线也。

论其体质，非清非纯，虚实杂也。故能映光不能透光，
能发光不能回光。何谓透光？如水，如玻璃、水晶、金刚
石皆纯清，故能透光。不止映光，非惟不能回光，亦且
不能发光。何谓回光？如明镜为全实，故能回光。不止
发光。非惟不能透光，亦且不能映光。月皆不然。而虚
实、疏密，介在其间，故能映能发也○。然则何似稍似
于云。“云掩日月，皆能映光，质薄则光显，质厚则光微。
早日未出，夕日巳入，照云成霞，霞照下土，虹霓之属，
本因云气而成光采，是为发光。体实则光大，体虚则
光小。”月实似之，独云之映光多，发光少；月之映光少，
发光多，此为异耳。